**Kérdező: Pataki Tamás**

**Ön az alábbi kérdést tette fel a részünkre:**

*Tisztelt Önkormányzat! Szeretnénk jelentkezni a közmeghallgatásra az alábbi három témában várunk igaz és releváns választ dokumentumok, bemutatásával! - miért nem adja ki a Budavári Önkormányzat a közjegyzői okiratba is foglaltak szerint a jogszerűen elvégzett budavári épületekbe kiépített optikai kábelhálózatot. - miért építkezett a Polgármester utasítására a Budavári Kapu Kft. Engedély nélkül optikai alépítmény hálózatot a Budavár területén, amelyet a Nemzeti Média és Hírközlési Hatóság megszüntettetett. - miért nem adja meg az Interneten közvetített Önkormányzati képviselő és egyéb sajtónyilvános műsorokat az ELSŐ KERÜLET TV részére, hogy minden kerületi lakos egy egyszerű TV készülékkel láthassa azt. Kérem a pontos tájékoztatót és időrendi meghívót a személyes részvételre, illetve tegyék közzé ehhez a kérelmünket az Önkormányzat oldalán, hogy megismerhesse a lakosság annak a kérelemnek a tartalmát, Tisztelettel, Pataki Tamás, New Digital Média Kft. És EuroCable Magyarország Kft.*

**Feltett kérdésére az alábbi tájékoztatást adom:**

Azért nem adtunk ki igazolást az optikai kábelnek az épületekbe való beépítéséről, mert az elmúlt 3 évben se a Vár Telekom Kft., se az EuroCable Kft. - amelyek egymással egyébként jelenleg vitában állnak - nem tudta igazolni, hogy ezt a munkát elvégezték. Nem volt építési napló, egyetlen munkalapot sem tudtak bemutatni. Ennek alapján nem tudunk kiállítani olyan igazolást, hogy ezt a munkát ők végezték el. Mint a külön-külön leadott közjegyzői okiratokból kiderül, egymással jogvitában állnak, ki is végezte el a feladatot. Az önkormányzatnak nincs jogosultsága döntést hozni ebben a vitában és igazolást sem tud kiállítani. Szeretném hangsúlyozni, hogy nem adtam utasítást optikai kábelfektetésre és nem folyik engedély nélküli optikaikábel-építés.

A testületi ülések közvetítésével kapcsolatban, mióta én vagyok a polgármester azóta a képviselő-testületi és a bizottsági ülések nyilvánosak, mindenki láthatja őket az interneten keresztül, illetve a videófelvételek utólag is megnézhetők. A felvételeket a Globomax Zrt. rendszerén keresztül végezzük. Az önkormányzatok többsége ezen a rendszeren keresztül közvetíti a testületi üléseket. Tehát a testületi ülés közvetítési joga nem az önkormányzathoz tartozik. Amennyiben valamilyen megegyezést szeretnének kötni a vállalattal, akkor a vállalat képviselőjét érdemes megkeresni, továbbá jelzem, hogy erre a kérdésre a jegyző asszony már írásban válaszolt Önnek korábban.

**Kérdező: Bacsó Ágnes**

**Ön az alábbi kérdéseket tette fel a részünkre:**

*Nagyon sok turista érkezik a kerületbe, szerintem ez sok pénzt hoz a kerületnek. De még több pénzt hozna, ha a turistabuszok fizetnének azért, hogy idejönnek. Ebből lehetne építeni egy új nyilvános WC-t a Dózsa szobornál és fel lehetne venni felügyelőket, akik irányítanák a buszokat, hogy ne legyen fennakadás. Tisztelettel, Bacsó Ágnes*

**Feltett kérdéseire az alábbi tájékoztatást adom:**

A Fővárosi Turistabusz Kerekasztal, amely a tavalyelőtti és a tavalyi év folyamán nagyon sokszor ülésezett, és amelyben részt vett a Magyar Turisztikai Ügynökség, a Várkapitányság, a Fővárosi Önkormányzat, a BKK, a Budapest Közút, a kerületi Budavári kapu Kft. is, valamint a turista buszosok és idegenvezetők szakmai szervezeteinek és szövetségeinek az elnökségei. Ezen a turistabusz kerekasztalon kialakítottunk egy, más európai nagyvárosokból már jól ismert turistabusz irányítási rendszert.

Ez egy jól működő rendszer: a meglévő parkolóhelyekre – melyek a Palota úton, a Dózsa György szobornál és a Mészáros utca mentén találhatóak, összesen 50 parkolóhely - egy előzetes online rendszeren előzetesen időpontra regisztrálnak a turistabuszok. A behajtási költség befizetése után, ha a buszon van képzett idegenvezető, akkor behajthatnak, de csak az a regisztrált időpontban hajthatnak be és ki a várból és a regisztrált parkolóhelyen várakozhatnak. Ez egy rendezett és ütemezett buszforgalmat jelentene önkéntes szabálykövetéssel. Mivel így rögzítve és limitálva lenne a buszok száma, ezért ez kevesebb buszt jelentene, hiszen ez rendeletben van szabályozva és a parkoló helyek kapacitásával is összhangban van. Ez nagyjából évi 3-500 millió Ft bevételt jelentene az önkormányzatnak.

Pillanatnyilag ez a rendszer nem tud működni, mert az új kormánypárti többség az ehhez kapcsolódó engedélyezést átadta a Városfejlesztési Bizottságnak. Ennek a bizottságnak más kötelessége is van és ez az engedélyezés eleve hatósági ügy. Hatósági ügyben, ha valaki kérelmet nyújt be és megfelel a feltételeknek, akkor az engedélyt meg kell adni, ha esetleg nem felel meg a feltételeknek, akkor pedig nem kaphat engedélyt, ezért értelmetlen ezt bizottsági hatáskörbe rendelni.

Jelenleg a bizottság jogszerűtlenül nem adja ki ezeket az engedélyeket, ennek következtében a turista buszok nem élnek az önkéntes jogkövetés rendszerével, nem fizetnek a behajtásért. Maga a behajtás szabályozatlan, a buszok akkor jönnek és mennek, amikor az utasoknak megfelel és önkényesen állnak.

Ez rengeteg munkát ad a közterület felügyeletnek, a kerület különböző pontjain kényszerből álló turistabuszokat próbálják terelni és bírságolni is esetenként.

Tehát jelenleg nem működik a rendszer, pénztől esik el az önkormányzat, a turistáknak és a kerületi lakóknak sem jó ez a rendezetlen állapot. Én bízom benne, hogy előbb-utóbb fel tudjuk állítani a jó rendszert, aminek előkészítése megtörtént.

A javasolt illemhely felállítását én fontos és jó ötletnek tartom, kértem a polgármesteri hivatal munkatársait, hogy vizsgáljuk meg a megvalósítás lehetőségét.

Terveink között szerepel a Közterület Felügyelet létszámának a növelése. Én abban bízom, hogy föl tudunk venni további közterület-felügyelőket is és akkor bővült kapacitással tudja az önkormányzat elvégezni a közterület felügyelettel kapcsolatos feladatokat.

**Kérdező: Isztl Andrea**

**Ön az alábbi kérdéseket tette fel a részünkre:**

*Tisztelt Önkormányzat! Lassan 2 éve, hogy Önöket mint eljáró hatóságot kijelölték, hogy a XI. Bocskai út 34 A-B, Tas vezér 24 társasház közös képviselőjének munkáját ellenőrizze. 2 év alatt számtalan bizonyítékokat csatoltunk tulajdonos társaimmal, de érdemi válasz nem érkezett soha. Leírták, hogy a jegyzőnek mi a feladata, de ha a leírt feladatok közül csak 1-et megnéztek volna azonnal rá lehetett volna jönni, hogy a törvénytelenség megáll. Csak 1 pld. Tavaly ugyan nem május 31-ig tartotta meg a közgyűlést ahogy a törvényben le van írva, hanem JÚLIUS 15-én, amikor már mindenki nyaral. Én külön kértem, hogy ha már úgy alakult tartsa meg később amikor már mindenki itthon van. Nem. Érvényesnek minősítette az ott jelenlévőket. Miután a jegyzőkönyv kiosztásra került volna sor ő érvénytelenítette és augusztus 1-re tűzte ki újra, ugyan úgy hogy még mindig nyaraltak a gyerekesek. Kérdezem én akkor most melyik közgyűlés az érvényes? Ez csak 1 a rengeteg törvénysértésből, amit 2 év alatt folyamatosan küldtünk be. Idén se tartotta meg május 31-ig a közgyűlést, gondolom, majd júliusban, amikor nincs itthon senki. Az, hogy elrendelik a törvényességi felügyeletet, majd mellőzik 2 év után úgy, hogy semmit sem csináltak, nem ellenőrizték? A közös képviselőnk meg jókat nevet a markába, mert tudja, hogy Önök se foglalkoznak a kisded játékával. Többek között erre is fogom várni a közmeghallgatáson a választ, illetve az egész ügyben. Ha a jegyzőnek a feladata, amit szépen le tudnak írni, hogy az SzMSz, Alapítóokirat a törvény betartása a feladata akkor miért nem nézik meg, hogy valóban betartja-e ezeket vagy sem? Semmit nem tart be. Maradok tisztelettel és rendkívül várom a június 29-i közmeghallgatás*

**Feltett kérdéseire az alábbi tájékoztatást adom:**

Tisztelt Érdeklődőt tájékoztatom, hogy a feltett kérdése a társasházak feletti törvényességi felügyeleti eljárásban érintett konkrét társasház és annak közös képviseletének működésével kapcsolatos kérdéseket érint, ebből kifolyólag a nagy nyilvánosság előtt ilyen adatokról nem nyújthatunk tájékoztatást.

Tájékoztatom azonban Érdeklődőt, arról, hogy Hivatalunk 2023. március hónapjában az eljárást a vonatkozó kormányrendelet értelmében mellőzte és arról Önt, mint Bejelentőt tájékoztatta.

Az eljárás során, valamint annak befejezését követően jelezte részünkre, hogy nem ért egyet Hivatalunk döntésével, ezért 2023. április 13. napján részletes tájékoztató levelet küldtünk ki részére arról, hogy az irányadó kormányrendelet mely pontjainak értelmében nem vizsgálható a probléma ezen eljárásban, valamint arról is tájékoztattuk, hogy Hivatalunk kérte az illetékes Kormányhivatalt, hogy – Bejelentő többszöri elégedetlensége okán – a jelen és a jövőben induló ügyei intézéséből Hivatalunkat zárja ki, valamint arra ne jelölje ki. Tájékoztattuk arról is, hogy amennyiben a közös képviselő alkalmasságával, tevékenységének hatékonyságával, gazdaságosságával, célszerűségével kapcsolatos aggályai vannak, annak megvitatása a Társasházi törvény alapján kizárólag a közgyűlés hatáskörébe tartozik, ezen tulajdonosi jogosultságot a jegyző nem vonhatja el. Ismételten Tájékoztatom, hogy az Ön által feltett kérdés XI. kerületi társasházat érint, ennek alapján, ha új eljárást kívánt indítani, azt kizárólag a Budapest Főváros XI. kerület Újbuda Önkormányzatának Jegyzője előtt teheti meg.

**Kérdező: Pataki Tamás**

**Ön az alábbi kérdéseket tette fel a részünkre:**

*Tisztelt V. Naszályi Márta polgármester Asszony! Korábbi törekvései ellenére a Budai Vár területén a TAXI-k által okozott anomália, nehogy enyhült/megoldódott volna, hanem kautikusabb lett. A pofátlan, köznyelvben -független, mezítlábas - hiénák utas vadászata, parkolása lassan tarthatatlan! Javaslatom szerint egyetlen megoldás lenne! Minden TAXI csak addig tartózkodhat, hajthat át a Budai Vár területén, mint bármely más autó! Aki TAXI-t rendel regisztrált és felügyelt vállalkozástól annak elég a 15 perc ingyenes áthajtás, amig kiáll és felveszi az utast! Ugyanezek a vállalkozások regisztráció díj ellenében kapjon stand helyet bizonyos helyeken, ahol logóikkal ellátott mini standjaikon a turisták, vagy az egyéb utazó közönség, nem szélhámos, lehúzós taxit tud rendelni rádión keresztül a közelből. Minden drosztot meg kell szüntetni a várban! Így Magyarország fő látványosságát látogató turisták és az itt lakók, dolgozók megszabadulnak a mindenhol ácsorgó hiéna TAXI-k tól! Újra lehet parkolni, buszoknak, gyalogosoknak akadály nélkül közlekedni! Az eddigi intézkedések semmilyen eredményre nem vezettek! Kérem terjesszék javaslatomat kidolgozásra, megfontolásra a kerület és a főváros illetékes testületei elé! Tisztelettel! Pataki Tamás*

**Feltett kérdéseire az alábbi tájékoztatást adom:**

A Budavári Önkormányzat Képviselő-testülete a közösségi együttélés alapvető szabályairól valamint azok megsértésének és elmulasztásának jogkövetkezményeiről szóló 15/2013 (V. 31.) önkormányzati rendelet módosításával 2023. május hónaptól lehetővé tette a szigorúbb fellépést a Budai Vár védett övezetében szabálytalanul várakozó taxikkal szemben. A rendeletmódosítás óta eltelt időszakban számos közigazgatási helyszíni bírság került kiszabásra illetve közigazgatási eljárást kezdeményeztek a közterület-felügyelők. A fővárosi parkolási rendelet (30/2010 (VI.4.)) Kgy.rendelet szintén 2023. május 1. napjától lehetővé tette azt, hogy a behajtás üzemeltető Budavári Kapu Kft. a véglegessé vált közigazgatási határozattal megállapított szabályszegés esetén 6 hónap időtartamra megtagadhatja a védett övezetbe a behajtást attól a taxitól amellyel közlekedési szabályszegést követtek el. A fenti 2 rendelkezés megteremti a lehetőségét annak, hogy a védett övezeten belül a taxik csak ellenőrzött formában, az önkormányzat által meghatározott helyeken álljanak meg. Általánosságban elmondható, hogy elmúlt közel 2 hónapban szignifikánsan csökkent a szabályok megszegésével a védett övezetben tartózkodó taxik száma. Természetesen nem szűnt meg azonnal a probléma, azonban azt látni kell, hogy a folyamat megindult. A taxik részére a védett övezetben történő díjmentes tartózkodás 15 percben történő meghatározása a Fővárosi Közgyűlés illetékességi körébe tartozik. Amennyiben az előző 2 jogszabályváltozás nem éri el a kellő hatást és nem látunk jelentős javulást, akkor az önkormányzat kezdeményezni fogja a Fővárosi Közgyűlésnél az parkolási rendelet ilyen irányú módosítását.

**Kérdező: Ungár Katalin**

**Ön az alábbi kérdéseket tette fel a részünkre:**

*Tavaly volt tervezési pályázat a Szentháromság térről. Nagyon ráfér már a térre a felújítás, azt szeretném kérdezni, hogy mikorra várhatjuk, hogy elkészül?*

**Feltett kérdéseire az alábbi tájékoztatást adom:**

Évi 8-10.000.000 turista érkezik a Budai Várba, a Szentháromság tér pedig évtizedek óta gyakorlatilag ugyan úgy néz ki. A közpark az önkormányzat tulajdonában és kezelésében áll. Mára teljesen elavult a kialakítása és nem képes a megnövekedett turistaforgalmat kiszolgálni még intenzív fenntartás mellett sem, mely a Főkert feladata. Ezért a tavalyi év folyamán egy nyilvános tervpályázatot hirdettünk meg a Magyar Építőművészek Szövetségének szervezésében.

A Nyilvános Tervpályázat izgalmas és érdekes volt, a pályázatok bírálatába bevontunk minden érintettet: a Vári körzet képviselőjét, a Mátyás templom plébánosát, a Városfejlesztési Bizottság elnökét, sok szakértőt.

A tervpályázat – melyen szakmailag kiemelkedő színvonalú tervezőcsapatot sikerült kiválasztani - egy speciális közbeszerzési eljárás, ami alapján választjuk a tervezőcsapatot, akikkel aztán tudjuk kezdeni a tervezési folyamatot. A tervezési folyamatba kiemelt cél az érintettek és a lakosság bevonása.

A tervek elkészítésére fedezetet különítettünk el az eredeti költségvetésben, azonban ezt a kormánypárti képviselők elvonták.

Az előterjesztést a júniusi testületi ülésre ismételten benyújtottam, de a kormánypárti képviselők ezt levették a napirendről. Én nem adom fel, mert úgy gondolom a Szentháromság tér nem csak a kerületiek ügye, mert a tér az ország szíves és egyik központja. Ha egy képeslapot kapunk Magyarországról, azon mindig szerepel a Mátyás templom, a Halászbástya, a Szentháromság tér vagy a Lánchíd.

Ezért az, hogy mi történik a Szentháromság térrel az nemzeti ügy, fontos felelősségünk van, hogy a tér végre megújulhasson a vári lakók és a turisták örömére, használható, zöld és fenntartható legyen.

Bízom benne, hogy ez sikerülni fog.

**Kérdező: Horváth János**

**Ön az alábbi kérdést tette fel a részünkre:**

*Tisztelt Önkormányzat! A bérlakásom megvásárlására irányuló vételi szándéknyilatkozatom benyújtása óta - 2021. decembere - 2022. októberében felmérték a lakásunkat az URBS dolgozói, azóta nem történt semmi, erre irányuló többszöri kérdésemre konkrét választ nem kaptam. Kérdésem tehát: 1. Milyen konkrét lépéseket tervez és mikor az önkormányzat annak érdekében, hogy a 1014 Bp. Országház u. 4. ház lakásainak az eladása megvalósuljon? 2. Ha jól tudom, a lakás megvásárlások illetékmentességére, illetve a 3%-os kamatfizetésre irányuló helyi rendelet életben van, bár azt a Polgármester Asszony felsőbb fórumokon megtámadta a saját elmondása szerint, ez a "fellebezés" hol tart? Jelenleg ez a rendelet hatályos-e már, alkalmazható lesz-e, ha egyszer megvalósulnak a bérlemény megvásárlások? Üdvözlettel Horváth János, 1014 B. Országház u 4.*

**Feltett kérdésére az alábbi tájékoztatást adom:**

Miként a korábbi – a 2023. március 28-i közösségi meghallgatásra érkezett kérdésére adott - válaszunkban is számot adtunk róla, illetve a közösségi meghallgatás során tájékoztattuk az érdeklődőket, az Önkormányzat annak a 38 db épületnek a teljes műszaki dokumentációjának

elkészítésére adott eseti megrendelést, melyeket az URBS Ingatlan Kft. tájékoztatása szerint 2022 április és október közötti időszakban a vállalkozó teljes körűen felmért. Az URBS Ingatlan Kft. tájékoztatása alapján az Országház utca 4. szám alatti épület teljes körű felmérése nem 2022. október 8-án, hanem december 2-án történt meg. A tárgyi munka elvégzéséhez az épület teljes körű – és nem egyes lakásokba megvalósuló - felmérése szükséges, annak elvégeztével lehetséges a munkafolyamatban tovább haladni.

Amennyiben a megrendelt épületek műszaki dokumentációjának átadása megtörténik, ezzel a 38 db épület vonatkozásában a felmérést végző cég teljesít és a rendelkezésre álló keretösszeg még elegendő, az Önkormányzat ekkor tud további, esetlegesen már felmért épületek vonatkozásában eseti megrendelést kiadni az URBS Ingatlan Kft. számára.

A folyamatosság biztosítása érdekében a fennmaradó épületek - melyek között szerepel az Országház utca 4. szám alatti épület is - műszaki dokumentációjának elkészítésére az Önkormányzat egyidejűleg új közbeszerzési eljárást indított, amely eljárás jelenleg folyamatban van.

A Képviselő-testület 2023. február 23-i ülésén önálló képviselői indítvány alapján, jegyzői jelzés és a képviselő-testületi ülésen elhangzott észrevételek ellenére elfogadta a Budavári Önkormányzat tulajdonában lévő lakások elidegenítésének szabályairól szóló 1/2023. (II. 23.) önkormányzati rendeletet, mely 2023. február 24-én hatályba lépett. A rendelettel kapcsolatos jogi aggályok miatt a Kormányhivatal szakmai állásfoglalását kértük, melyre többszöri sürgetésünket követően 2023. június 12-én kaptunk válasz. A Kormányhivatal álláspontja szerint a rendelet több ponton az Alaptörvénybe, a Lakástörvénybe, valamint a jogalkotási törvénybe ütközik, melyre tekintettel a Kormányhivatal a rendelet felülvizsgálatára és módosítására kérte fel a Képviselő-testületet.

előfeltétele a társasházalapítás ingatlan-nyilvántartáson történő átvezetése, melynek megtörténtét követően a rendelet szerinti értékesítés esetén a Képviselő-testület dönt arról, hogy mely lakásokat jelöli ki elidegenítésre.

**Kérdező: Gaál Fruzsina**

**Ön az alábbi kérdést tette fel a részünkre:**

*Tisztelt Önkormányzat! Érdeklődni szeretnék afelől, hogy mikor és hogyan alakul tovább a már felmért, de a felmérés eredményét el nem fogadott házak sorsa? Mikor történik meg a felmérés azzal a 22 házzal amelyek így elakadtak a társasházzá alakítás folyamatában? Köszönettel, Gaál Fruzsina Úri utca 27.*

**Feltett kérdésére az alábbi tájékoztatást adom:**

Miként több alkalommal számot adtunk róla, az Önkormányzat annak a 38 db épületnek a teljes műszaki dokumentációja elkészítésére adott eseti megrendelést, melyeket az URBS Ingatlan Kft. tájékoztatása szerint 2022 április és október közötti időszakban teljes körűen felmért.

A felmérést végző URBS Ingatlan Kft. tájékoztatása alapján az Úri u. 27. szám alatti épület teljes körű felmérése 2022. november 9-én történt meg.

Amennyiben a megrendelt épületek műszaki dokumentációjának átadása megtörténik, ezzel a 38 db épület vonatkozásában a felmérést végző cég teljesít és a rendelkezésre álló keretösszeg még elegendő, az Önkormányzat ekkor tud további, esetlegesen már felmért épületek vonatkozásában további eseti megrendelést kiadni az URBS Ingatlan Kft. számára. A folyamatosság biztosítása érdekében a fennmaradó épületek - melyek között szerepel az Úri u. 27. szám alatti épület is - műszaki dokumentációjának elkészítésére az Önkormányzat új közbeszerzési eljárást indított, amely eljárás jelenleg folyamatban van.

**Kérdező:Csatár Alexandra**

**Ön az alábbi kérdést tette fel a részünkre:**

*Tisztelt Budavári Önkormányzat! A lakás eladásokkal kapcsolatosak a kérdéseim, melyeket ugyan részben már feltettem más fórumon, de egzakt válasz hiányában újra fel szeretném tenni kiegészítve. Az Önkormányzat leállította az URBS Kft. felmérési munkáit 2022.novemberben arra hivatkozva, hogy lassúak voltak. Ennek mi értelme volt, ha utána egy új közbeszerzésre és egy új cég megbízására 8 hónap sem volt elegendő az Önkormányzatnak? Úgy látjuk, ez csak még jobban lassította az ügymenetet, és a folyamatosság is megszűnt. 2022.októberig felmért házak dokumentációját kérte be az Önkormányzat az URBS-től, az Úri u. 27. is 2022.10.24-en fel lett mérve, kivéve egy lakást, ami 2022.november elején lett pótlólag felmérve. Ez a ház és még 60 db másik ugyanilyen helyzetű ház nemhogy nem haladtak, de vissza lettek állítva a startvonalhoz, és az URBS Kft is ezek szerint feleslegesen mérte fel ezeket a házakat. Mit lát reálisnak az Önkormányzat, mikor jutnak el ezek a házak a társasházi státuszhoz? Hogyan lehetséges, hogy az Önkormányzatot semmilyen szankció nem sújtja a lakások eladásának már több mint egy éves késedelme miatt (Lakás tv szerint félév lett volna rá)? Köszönöm válaszuk! Csatár Alexandra Úri u. 27.*

**Feltett kérdésére az alábbi tájékoztatást adom:**

Miként több alkalommal számot adtunk róla, az Önkormányzat annak a 38 db épületnek a teljes műszaki dokumentációja elkészítésére adott eseti megrendelést, melyeket az URBS Ingatlan Kft. tájékoztatása szerint 2022 április és október közötti időszakban teljes körűen felmért.

A felmérést végző URBS Ingatlan Kft. tájékoztatása alapján az Úri u. 27. szám alatti épület teljes körű felmérése 2022. november 9-én történt meg. Amennyiben a megrendelt épületek műszaki dokumentációjának átadása megtörténik, ezzel a 38 db épület vonatkozásában a felmérést végző cég teljesít és a rendelkezésre álló keretösszeg még elegendő, az Önkormányzat ekkor tud további, esetlegesen már felmért épületek vonatkozásában további eseti megrendelést kiadni az URBS Ingatlan Kft. számára. A folyamatosság biztosítása érdekében a fennmaradó épületek - melyek között szerepel az Úri u. 27. szám alatti épület is - műszaki dokumentációjának elkészítésére az Önkormányzat új közbeszerzési eljárást indított, amely eljárás jelenleg folyamatban van.

**Kérdező: Vékás Magdolna**

**Ön az alábbi kérdést tette fel a részünkre:**

*Több kerületben is lezártak utcákat az autók elől, hogy ott kényelmesen lehessen sétálni, több növény és étterem terasz lehessen. Nekem ez nagyon tetszik, szerintem nagyon is jól kapcsolódik a turizmushoz és bízom benne, hogy polgármester asszony is támogatja. Az a kérdésem, hogy mi történt eddig, volt-e/van-e ilyen terv, várható-e, hogy legalább a nyáron néhány utcában a sétálni vágyók lehessenek előnyben?*

**Feltett kérdésére az alábbi tájékoztatást adom:**

Jelenleg Budapest autós értelemben megtelt. Nincs lehetőség arra, hogy több autó legyen a városban, a városi utcáknak, közterületeknek a kialakításában az elmúlt évtizedek mára már túlhaladott fejlesztési koncepciója alapján nagyon erősen az autósoknak kedvez. Az utak, parkolóhelyek többségét olyan használat jellemez, ami az autósoknak kedvez a gyalogosokkal és más módon közlekedőkkel szemben. A forgalomcsillapítási projektek pont azért nagyon jók, mert lehetőséget biztosítanak a gyalogosoknak, a kerékpárral közlekedőknek, a babakocsit toló anyukáknak és a kis biciklivel szaladgáló gyerekeknek, hogy ismét birtokba vegyék a kerületi utcákat, közterületeket, biztonságosan tudjanak közlekedni.

Az elmúlt években 2 helyszínen történtek vizsgálatok kerületünkben forgalomcsillapítási szempontból. A Pauler és Roham utcák kereszteződésében egy forgalomcsillapítási projekt megvalósíthatóságát vizsgáltuk. Ez nem hozott sikert, azt állapítottuk meg, hogy ez egy sokkal nagyobb volumenű programra lenne szükség. A másik a Víziváros a forgalomcsillapítási terve volt. Ez Molnárka Gábor képviselő társam javaslatára zajlott le. Az izgalmas folyamat lakossági bevonással hónapokon keresztül zajlott, készültek mérések, felmérések, találkozók, lakossági szavazás. Ennek eredménye az lett, hogy a Mária téren alakítsunk ki a nyár folyamán lezárással alakítsunk ki forgalomcsillapítást, tegyük a Mária teret a nyárra gyalogos felületté, kulturális események helyszínévé. Ezt a programot előkészítettük, azonban a kormánypárti képviselők, köztük Varga Dániel elutasították, így nem tudott megvalósulni. Ez egy jó minta projekt lehetett volna és jó nyári programokat élvezhettek volna a Víziváros lakói.

Ugyanakkor jó hír, hogy a napokban született döntés a Lánchíd végleges autómentessé válásáról. Ezzel drasztikusan csökkeni fog a kerületünkön átmenő autóforgalom, különösen a kelet-nyugati ingázás mértéke az agglomerációból amíg a Lánchíd autóval átjárható volt jelentős részben növelte a kerületi forgalmat, különösen csúcsidőben folyamatosan állt a kocsisor az Alagút, Mészáros, Pálya, Győző utcákban. Bízom benne, hogy a következő időszak közlekedési fejlesztései még inkább lehetővé teszik, hogy az I. került átmenő forgalomtól mentes és biztonságos kerület lehessen.

**Kérdező: Lányi Kornél részére**

**Ön az alábbi kérdést tette fel a részünkre:**

*Tisztelt Polgármester Asszony! Kedves Márta! Szeretném a segítségét kérni, hogy az Úri utca 30. számú lakóház földszintjén üzemelő Úri Muri étterem és bár Úri utcai járdán korlátozottan pakolhasson ki asztalokat és szüntesse meg a virágládákat, mert az helyi szabályzás is tiltja és mert gyalogos képen számos esetben tapasztaltunk ballesetveszélyes helyzetet, amikor sebesség korlátot nem betartó jármű érkezik az Úri utcában és virágládák asztalok, székektől nem lehet a járdára felmenni. Érdeklődni szeretnék, hogy várható a Budaivár területén kiépített Optikai kábel nyílt piaci szereplők bevonásával történő elérhetősége a Vártelekom drága és mobil szolgáltatást nem biztosít. A fentiek kapcsán megjegyzem, hogy kb. 2018. évében történt kiépítés kapcsán falon kívül történt kábelvezeték elhelyezése és egy helyen falazat kivésve maradt. Szeretném megköszönni, hogy az idei fűnyírás szezon időben elkezdődött Várnegyedet érintő területeken, viszont rendszeresség még sajnos nem tökéletes, ennek okán a Tóth Árpád sétányon számost haraszt kezdett virágzásba, mely az ebtartók számára okoz nehézséget, a csípős darázs inváziók okán. · 2019. évi Világjárvány megjelenése óta a Cseresznye Fák virágzás reneszánszát élni, ennek okán a Tóth Árpád sétányon két hétig a hajnali órák kivételével embertelen tömeg lepi el, mely élhetetlen állapotokat eredményez számos Várnegyedben lakó számára. A csoportos látogatók egy része teljes terjedelmében vonul a járdákon és akár el is sodorják a járókelőket Én magam is tapasztaltam, ezen felül a helyi tömegközlekedésre szolgáló járatokra szervezik a csoportokat több esetben nyomorban szükséges utazni tömegközlekedése. A fentiek kapcsán az a kérdésem, hogy terveznek egyedi szabályzást akár külföldi mintára, hogy a Várnegyedben élőket védjék a turizmus okozta kellemetlenségektől. · Az utolsó kérdésem, hogy rendszerváltás környékén bevezetésre kerültek a Midibuszuk a Várnegyedben, hogy csökkentség környezet terhelését. Az elmúlt években történt út felújításokkal a vasbeton alapot kaptak a nagy forgalmú tömegközlekedést bonyolító utcák és az építkezések miatt több tonnás munkagépek közlekednek a Várnegyedben, ennek okán a Midibusz létét megkérdőjelezem és javaslom, hogy normális méretű buszok vissza szervezést kezdeményezzék, mely hatékonyabb és környezetbarát megoldást kínálna a tömegközlekedésben. Tisztelettel, Lányi Kornél*

**Feltett kérdésére az alábbi tájékoztatást adom:**

A Közterület-felügyeleti Iroda a helyszínen ellenőrzést végzett és megállapította, hogy a terasz az engedélyeknek megfelelően van kialakítva, továbbá a kihelyezett virágládák a járdán való közlekedést nem akadályozzák. Virágládák kihelyezésére a Budapest I. Kerület Budavári Önkormányzat Képviselő-testületének a Budapest I. Kerület Budavári Önkormányzat tulajdonában álló közterületek használatáról szóló 18/2020. (X. 7.) önkormányzati rendelete van lehetőség, ahhoz közterület-használati engedély beszerzése szükséges.

Nem kötelező önkormányzati feladat az internetszolgáltatás, illetve az optikai kábel létesítés, bár valóban a 21. században alapközműnek tekinthető.

Kivésett falazat: köszönjük a bejelentést, továbbítjuk az illetékesnek

A Tóth Árpád sétány zöldfelületeit és növényzetét a Főkert munkatársai tartják fenn, a fák alatti gyepsávokat rendszeresen kaszálják, a virágágyásokat gyomlálják, a fákat ápolják. A Tóth Árpád sétányon ezen a héten volt kaszálás, az Anjou sétányon pedig a jövő hétre tervezett. A fák alatti virágágyásokba minden évben más, a helyszínhez illő egynyári virágokat ültet a Főkert, idén halvány színű lila verbéna (Verbena rigida 'Fakó') virágok kerültek az ágyásokba. A virágokat természetesen látogatják méhek és más beporzók, melyek veszélyessége a kutyákra gyakorlatilag elhanyagolható, sokkal fontosabbnak gondoljuk a virágok beporzásában és általában a városi ökoszisztémában betöltött szerepüket. Önkormányzatunk rendkívül fontosnak tartja az élővilág, a biodiverzitás segítését, és meggyőződésünk, hogy a virágok szépsége és látványa a vári lakók és turisták számára is fontos és jelentősen növeli a Várbeli séták élményét.

**Kérdező: Bosányi Éva**

Örömmel fogadtam a 2023.06.29-i közmeghallgatásra feltett kérdéseit, mindenekelőtt szeretném megköszönni, hogy megosztotta velünk véleményét. Válaszlevelem a közmeghallgatás során készített hivatalos jegyzőkönyv alapján készült, annak szerkesztett változatát tartalmazza.

**Ön az alábbi kérdést tette fel a részünkre:**

Miért tették az utcára a GYIK műhelyt? Nagyon sok kerületi gyereknek is nyújtott nagyon fontos képzőművészeti fejlesztést, oktatást. Mi lesz most a GYIK műhellyel? Mi van a Várnegyeddel? Hogyan tudunk hozzájutni a Polgármesteri Hírlevélhez?

**Feltett kérdésére az alábbi tájékoztatást adom:**

A Gyermek és Ifjúsági Képzőművészeti (GYIK) Műhely egy közhasznú alapítvány, amely 1975 óta működteti alkotóműhelyét az I. kerületben. A GYIK műhely magas szintű művészeti képzést biztosít főként kisiskolás gyerekek számára, nem véletlenül rendkívül népszerű a kerületben. Most úgy tűnik, a Fidesz miatt mennie kell innen.

A Fideszes többségű képviselő-testület a Budavári Kulturális Nonprofit Kft-t busásan megtámogatta: 2023-ban havi 55 millió forintot kap a cég kizárólag működési támogatásként az önkormányzattól, ez egyébként több mint kétszerese annak a pénznek, amit 2019 és 2022 között, a fideszes többség előtt költöttünk hasonló célokra.

A kulturális cég tehát finoman szólva nem szorul pénzre. Éppen ezért érthetetlen, miért akarja a kulturális cég fidesz által kinevezett vezetője két és félszeresére emelni a GYIK műhely bérleti díját. A jelenlegi szerződés fenntartható lenne, figyelembe véve a műhely kiemelten közhasznú tevékenységét, a gyerekek igényeiről nem is beszélve. A megemelt bérleti díjat a Műhely nem tudja kigazdálkodni, így jó eséllyel mennie kell a kerületből.

Érdekes kérdés, miért üldözi országos és önkormányzati szinten is tűzzel-vassal a Fidesz a minőségi oktatást. És miért süllyed odáig, hogy gyerekeken álljon politikai bosszút.

**Kérdező: Révész Pál**

**Ön az alábbi kérdést tette fel a részünkre:**

*Tisztelt Önkormányzat! Idén áprilistól kezdve folyamatosak a fakivágások az Alagút tetején és környékén, a keleti oldalon a Clark Ádám tér fölött. A Király lépcső mellett is több fát kivágtak, illetve "megbillogoztak". A billogok alapján a Várkapitányság végzi ezeket a munkálatokat. Kb. egy hónappal ezelőtt készült képeket csatoltam.*

*Kéréseim, kérdéseim: Járjanak utána, hány fát fognak kivágni és pontosan melyeket. Milyen projekt keretében vágják ki a fákat, azaz terveznek-e valamilyen átalakítást, beépítést az adott területen? Tud-e valamit tenni az önkormányzat, hogy megakadályozza az értelmetlen fakivágásokat?*

*Köszönöm. Üdvözlettel, Révész Pál*

**Feltett kérdésére az alábbi tájékoztatást adom:**

Minden fakivágáshoz fakivágási engedélyt kell kérni az önkormányzattól egyszerűen azért, mert a fa mindannyiunk számára szolgáltatásokat nyújt.

Kivételt képeznek ez alól a kiemelt Kormányberuházások.

Ez azóta van így, miután a Dísz tér területén az utolsó zöld foltnak a kivágására nem adtunk engedélyt, ezek után egy héten belül született egy kormányhatározat, hogy kiemelt Kormányberuházásnak nem kell fakivágási engedélyt kérnie.

A Várkapitányság ugye kiemelt Kormányberuházásokat végez a Vári kormányzati negyed kialakítása kapcsán, és a keleti várlejtő és a Várkapitányság a gondozása alatt van, éppen ezért az a szomorú hírem van, hogy nem kell engedélyt kérniük a fakivágáshoz. Láthattuk azt a nyugati várlejtőnél is ugye a mindenki ismeri a szőlőültetvény a mélygarázs tetején típusú történetet nahát ahhoz hasonlóan, a nyugati várlejtőn is gondolkodás nélkül kivágtak minden fát, ami abban a szép Parkban volt.

Engedély nélkül kivághatják ezeket a fákat is nincs tudomásunk róla, hogy valamilyen beruházással vagy építkezéssel elkészülnének, de köszönöm szépen a jelzést hivatalos kérdéssel fordulunk a Várkapitánysághoz és a válaszokról tájékoztatni fogjuk a kerületi közvéleményt köszönöm szépen!

**Kérdező: Csapó Zsuzsanna**

**Ön az alábbi kérdést tette fel a részünkre:**

*Tisztelt Önkormányzat, már megint es még mindig a Tóth Árpád sétány állapotáról érdeklődnék. Az ott rendszeresen ,vagy alkalmanként sétálok egyaránt értetlenül állnak a sétány állapota előtt. Sorolhatnánk a részleteket. (az égig érő füvet, a mérhetetlen mennyiségű gazt, a toklász erdőt, az elhanyagolt bokrokat, a borzalmas, oda nem illő műanyag szemeteseket,….) Sokan dühöngünk az állapotok miatt, én magam, már évek óta levelezek ez ügyben sikertelenül. Elkenő válaszokat kapunk, mely szerint a Főkert dolga, ennek a dolga, annak a dolga. De a Főkert egy teljesen önálló szervezet? Ő dönti el, melyik területet gondozza, melyiket, nem? A gyönyörű virágokat a Batthyány téren csak úgy maguktól ültette es gondozza? Nem az önkormányzat utasítására teszi? Üdvözlettel*

**Feltett kérdésére az alábbi tájékoztatást adom:**

A kiemelt közcélú zöldterületekről szóló 14/1993. sz. fővárosi rendelet határozza meg az ún. „kiemelt közcélú zöldterületek” körét – ezek azok a fővárosi jelentőségű parkok és zöldterületek, amelyek kezelését a Fővárosi Önkormányzat parkfenntartó cége, a Főkert látja el. A rendeletben felsorolt zöldterületek között szerepel a Tóth Árpád sétány is, ezért itt valóban a Főkert végzi a parkfenntartási munkálatokat: a gyepet rendszeresen kaszálják, a virágágyásokat karbantartják, a bokrokat, fákat ápolják.

Kérjük, ha konkrét cserjével vagy gyepfelülettel kapcsolatos problémát észlel, jelezze nekünk és továbbítjuk a Főkertnek. Ugyanakkor meg kell jegyezni, hogy a sétány lakossági és turisták általi terhelése nagyon magas (ami érthető, hiszen a város egyik legszebb sétányáról van szó), emiatt a fenntartása sem könnyű, de a Főkert minden tőle telhetőt megtesz a zöldfelületek jó állapotban tartása érdekében.

A fent említett rendeletben fel nem sorolt, többi zöldterületet kerületünk gondozza. Ilyen a Batthyány tér is, amely tehát kerületi fenntartású park, Önkormányzatunk parkfenntartó cége, a BUJSZ végzi a növényzet gondozását. A zöldfelületek növelése érdekében Önkormányzatunk tavaly (pályázati forrásból) létesítette a buszforduló területén a nagyméretű virágágyásokat, melyek kezelését tehát nem a Főkert, hanem a BUJSZ végzi. Örülünk, ha a Batthyány tér megújulása az Ön megelégedésére is szolgált, szerintünk is nagyon szép lett.

 polgármester

**Kérdező: Dr. Katona Nasrin**

**Ön az alábbi kérdést tette fel a részünkre:**

*Tisztelt Önkormányzat! A tilalom ellenére a turistabuszok áthajtanak a Váron és a Fehérvári rondellánál áldatlan állapotok vannak. A többnyire szakképzetlen és illegális idegenvezetők és hordaként özönlő, a buszmegállókat is elözönlő turistákat hagyják garázdálkodni. Mit tesz az önkormányzat ellenőrzésükre, megszűrésükre. A Dísz téri zsibvásár szerencsétlen lakói nevében. Dr. Yarné Dr. Katona Nasrin*

**Feltett kérdésére az alábbi tájékoztatást adom:**

A Budai Vár várakozási övezetébe hozzájárulás nélkül behajtó és ott tartózkodó turistabuszokkal szemben közigazgatási eljárás kerül lefolytatásra. A nagy számú szabályszegés miatt azonban ez jelentős nehézséget okoz a közterület-felügyeletnek. Az érintett területen a folyamatos ott tartózkodás nem megoldható anélkül, hogy a kerület egyéb területein ez ne okozzon problémát. A közterület-felügyelőknek a kerület teljes illetékességi területén hasonló intenzitással kell jelen lenniük. Az idegenvezetők és a turisták „megszűrésére” a jogszabályok nem adnak lehetőséget az önkormányzatnak. A védett övezet ellenőrzése folyamatos, azonban fellépni velük szemben csak szabályszegés, szabálysértés vagy bűncselekmény elkövetése esetén lehet.

**Kérdező: Kucsora Zita**

**Ön az alábbi kérdést tette fel a részünkre:**

*Tisztelt Önkormányzat! Az alábbi javaslataimban közös, hogy az anyagcikulus helyben záródjon; így a javaslatok a helyben meglévő dolgok helyben történő megtartásával és felhasználásával a fogyasztás mérséklésével együtt az anyagi kiadások csökkentéséhez is hozzájárulhatnak, továbbá a lakosság ökologikusabb gondolkodását is támogathatják. Csapadékvizek helyben tartása. A csapadékvizek összegyűjtésére vonatkozóan javaslom, hogy az önkormányzati tulajdonban lévő épületekről lefolyó csapadékvizek helyben tartásának, későbbi felhasználásának lehetőségét az önkormányzat vizsgálja meg, és ha lehetőség van rá, valósítsa meg. Az önkormányzat a víz saját területen történő megtartásának fontosságáról adjon tájékoztató anyagokat a kerületi lakosok számára. A későbbiek során pedig terjessze ki, tegye kötelezővé a kerület többi ingatlanán is a lefolyó csapadékvizek helyben történő megtartását. Zöldfelülettel rendelkező magántelkeken komposztálók kialakítása Akinek olyan telke van - legyen az családi ház, vagy társasház - szánjon arra néhány m2-t, és oldja meg a telken belüli zöldhulladék saját telken történő komposztálódását, hiszen a zöldhulladék saját telken gyűjtése sokkal kisebb energia, - mint annak bezacskózása, elszállítása - mind a tulajdonosok, mind a környékbeli lakosság számára, hiszen a zsákokat begyűjtő autók kibocsátása az itt élőket is terheli. Üdvözlettel: Kucsora Zita*

**Feltett kérdésére az alábbi tájékoztatást adom:**

Önkormányzatunk maximálisan támogatja a helyben komposztálást. Az első, a FŐKERT által kialakított közösségi komposztáló a Tabánban nyílt meg, melyet hamarosan követett az Alkotás úti közösségi komposztáló is, mindkét komposztálót nagymértékben kihasználja a lakosság. Emellett közösségi kertünkben, a Kuny Domonkos utcában is van lehetőség zöldhulladékot elhelyezni. Parkfenntartó cégünk, a BUJSZ is saját zöldhulladék depót üzemeltet – épp azért, hogy a keletkező zöldjavakat helyben tartsa, és a fél-egy év múlva kialakuló komposztot a parkfenntartásban újrahasznosíthassa.

A helyben, kertjükben komposztálókat többféle támogatási lehetőséggel is segítjük: az új farendeletünkbe foglaltuk kerti komposztáló beszerzésének támogatását 30.000 forintnyi összeghatárig, illetve a kertszépítési pályázatunkban is lehet pályázni kerti komposztálóra.

Szemléletformálással is igyekszünk segíteni a helyben komposztálás terjedését. A BKM-FKF zöldhulladék gyűjtőzsákok társasházak részére történő biztosításakor mindig hangsúlyozzuk a helyben komposztálás fontosságát. A Budavári Önkormányzat zöld aloldalán rendszeresen osztunk meg a komposztálásról szóló információkat. A most készülő környezetvédelmi programban is kihangsúlyozzuk a helyben komposztálás előnyeit.

Beruházásaink során, így pl. a 300 millió forint támogatással megvalósuló 3x8 férőhelyes minibölcsödei fejlesztésben is, már a tervezéskor szempont volt a helyi komposztáló kialakítása.

**Kérdező: Hegyesi Gábor**

**Ön az alábbi kérdést tette fel a részünkre:**

*Több helyről hallottam, hogy a kerületben idősotthon épül. Mit lehet tudni: hol és mikor?*

**Feltett kérdésére az alábbi tájékoztatást adom:**

Valóban van egy kiürített önkormányzati épület a Logodi utca 37. Talán többen is ismerik egy szép nagy lakóház évek óta üresen áll. Ennek az épületnek a környezetében lévő önkormányzati üres telkeknek a felhasználásával az elmúlt másfél évben elkészültek egy önkormányzati idősotthonnak a koncepció tervei ez az idősotthon igen sok kerületi idős embernek tudna ellátást biztosítani demens részleget és idős klubot is tervezünk bele, tehát a kapcsolattartást is biztosítani szeretnénk. Ezeknek a koncepció terveknek a tovább dolgozását kiviteli tervekeinek az elkészítését terveztük az idei évben annak érdekében, hogy a kivitelezésre pályázni tudjunk. Azt látni kell, hogy egy ilyen idősotthonnak a felépítése többmilliárd forint akár 5 8.000.000.000 forintba is kerülhet ez most csak egy ilyen nagyvonalú becslés erre az önkormányzatunknak pillanatnyilag nincsen teljes egészében forrása, de uniós pályázatokból vagy állami pályázatokban lehet ilyenre pályázni és szeretnénk is. Ehhez szükség volna arra, hogy a tervdokumentáció véglegessé váljon az idei költségvetésben tettem rá javaslatot, hogy erre biztosítsunk forrást a tovább tervezésre sajnos ennek a kiviteli tervezésnek költségvetését a kormánypárti többség elvonta a költségvetésből. De nem adom fel, további képviselő-testületi ülésekre be fogom terjeszteni azt, hogy biztosítsuk ennek a forrását, én ezt nagyon fontos dolognak tartom, nagyon jó lenne, ha elkészülnének a tervek, mert a tervek birtokában bármikor tudunk pályázni, hogy ha megjelennek ilyen pályázati források.

**Kérdező: Kurucz Emese, Dr Kurucz László Jenőné, Kund Ferencné**

**Önök az alábbi kérdést tette fel a részünkre:**

Hetente 2- 3 alkalommal a Déryné üveg göngyölegének elszállítása ömlesztve történik, egy platós kocsiba, a Krisztina tér 3. sz. elött, elviselhetetlenül fülsértően zajos módon, rendszertelen időpontban. Ezzel zavarva az egész környék nyugalmát. Mit tud tenni az önkormányzat ez ellen? Kérjük ennek megszüntetését! Kérjük ezt akusztikus hangméréssel is kivizsgálni! Ha beindul a Dériné Pékműhely üzemeltetése, ez a zajterhelés még várhatóan fokozódni fog

**Feltett kérdésére az alábbi tájékoztatást adom:**

Jelenleg nincs olyan jogszabály, melynek hatálya alá esne az üveg göngyöleg ömlesztése. Jelenleg szakmai körökben nincs javaslat jogszabálymódosításra ezen a területen. Méréssel zavaró jelleg (rövid ideig tartó) (esetleg kimutatható) mérhető. Birtokvédelmi eljárás indítható, ami a heti 3x-i (feltehetően) napközbeni szállítás miatt nem biztat pernyeréssel. Az üzletvezetőt megkeresem és kérem tájékoztatását az üvegszállítás paramétereiről.